Predkladacia správa

	Návrh zákona, ktorým sa mení a dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov sa predkladá mimo Plánu legislatívnych úloh vlády Slovenskej republiky na rok 2004. 

Zákonom č. 564/2003 Z.z., ktorým sa mení a dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov a ktorým sa mení zákon Národnej rady Slovenskej republiky č. 173/1993 Z.z. o niektorých náhradách v súvislosti s prevodom majetku štátu na iné osoby, bol v ustanovení § 45a ods. 3 limitovaný odplatný prevod majetku jedného podniku v zostatkovej hodnote do 5,0 mil. Sk v jednom kalendárnom roku. 

Vychádzajúc z posúdenia vplyvu tejto závažnej zmeny na priebeh a rozsah odplatných prevodov majetku štátu v správe štátnych podnikov sa ukázalo, že limitovanie predaja prebytočného majetku štátu v jednom kalendárnom roku spôsobuje vážne problémy štátnym podnikom viacerých rezortov (MP SR, MŽP SR, MDPT SR, MO SR, MH SR), ktoré sa z rôznych dôvodov potrebujú plynule a urýchlene zbavovať prebytočného majetku. Napríklad z dôvodu nevyhnutnosti vysporiadať sa s prebytočným majetkom veľkého rozsahu pred transformáciou štátneho podniku na akciovú spoločnosť (Lesy SR, š.p.), z dôvodu získania finančných prostriedkov z predaja prebytočného majetku na financovanie potrebných činností (majetkovoprávne vysporiadanie nehnuteľností, útlmový program v baníctve a pod.).

Na základe požiadavky Prezídia Fondu národného majetku SR č. 5.1 – 18673/2004 z 15.10.2004 o doplnenie § 28 ods. 3 písm. k) schválenej uznesením č. 1/CXXVIII/04 sa v rámci medzirezortného pripomienkového konania upravuje možnosť Fondu národného majetku Slovenskej republiky vyplácať dlhopisy fondu dedičom po 31.12.2004, kedy dôjde k premlčaniu práv na výplatu menovitých hodnôt a výnosov dlhopisov. Možnosť vyplácania po uplynutí premlčacej lehoty sa navrhuje z titulu neukončených dedičských konaní, kde predmetom dedičského konania sú nároky na výplatu menovitých hodnôt a výnosov predmetných dlhopisov po zosnulých majiteľoch dlhopisov. 

Dedičia pred skončením dedičských konaní nevedia preukázať fondu, v akom rozsahu na nich nárok na spomenutú výplatu prejde. Vzhľadom na účel vydania predmetných dlhopisov a faktu, že k 27.9.2004 z titulu neukončených dedičských konaní nebolo splatených oprávneným osobám 42 000 kusov dlhopisov v celkovom objeme 539 600 000,- Sk sa navrhuje, aby fond mohol oprávneným osobám (t.j. dedičom) vyplatiť dlhopisy aj po uplynutí trojročnej premlčacej lehoty, nakoľko z právneho hľadiska nároky na výplatu dlhopisov fondu ani po premlčaní nezanikajú. Fond by mohol síce vzniesť námietku premlčania, ale vzhľadom na prieťahy v dedičských konaniach považuje za spravodlivé a legitímne, aby uvedené dlhopisy splácal aj po uplynutí premlčacej lehoty v zmysle § 24   ods. 11 na ich vyplatenie.

Aby pri absencii exaktného zakotvenia možnosti splácať predmetné dlhopisy aj po premlčaní nárokov na ich vyplatenie nebolo takéto splácanie hodnotené ako nakladanie s prostriedkami fondu v rozpore s právnymi predpismi, navrhuje sa uvedená zmena zákona.

Predložený návrh zákona prerokovala Legislatívna rada vlády SR dňa 23. 11. 2004, pripomienky z Legislatívnej rady vlády sú v návrhu zákona zapracované. 
Vzhľadom na uplynutie premlčacej doby 31. 12. 2004 je potrebné, aby návrh zákona nadobudol účinnosť najneskôr 30. 12. 2004, a preto sa súčasne predkladá aj návrh na jeho prerokovanie v skrátenom legislatívnom konaní.